text: Blue Water Shipping vinder endnu en milliardkontrakt
  18 august 2016 kl. 13.01
  Virksomheden fra Esbjerg skal stå i spidsen for et konsortium. der sejler skibe til et oliefelt i Kasakhstan.
  Det er kun få måneder siden, at shippingfirmaet skrev under på en kontrakt til hele 2,3 milliarder kroner og nu er det igen lykkedes at vinde en lukrativ kontrakt.
  Kontrakten er denne gang på over 1 milliard kroner, oplyser virksomheden i en pressemeddelelse.
  Blue Water Shipping får ansvaret for transporten af gods og 75 store moduler med en vægt på 1600 ton, som skal transporteres til Tengiz-oliefeltet i Kasakhstan.
  De to seneste kontrakter er med til at skabe flere arbejdspladser i virksomheden. Den seneste kontrakt medførte beskæftigelse til op mod 50 medarbejdere.
  - Vi ser disse to kontrakter med en samlet værdi på omkring 3,5 milliarder kroner som meget vigtige milepæle i Blue Waters fortsatte udvikling, siger Kurt Skov, administrerende direktør og stifter af Blue Water Shipping.
  